કેન્દ્ર સરકાર દ્વારા ખાંડ ઉદ્યોગ દ્વારા ખેડૂતોને શેરડીને આપવાના ભાવ અંગે એફઆરપી (ફેર રેગ્યુલેટરી પ્રાઇઝ) જાહેર કરેલી છે. જે એફઆરપી કરતાં વધુ ભાવ સહકારી શુગર ફેકટરીઓ દ્વારા ચૂકવવામાં આવે છે. આ વધુ ચૂકવેલા ભાવે તેમજ શેરડીના આખરી ભાવ પુરા થતા નાણાકીય વર્ષના માર્ચ માસની જગ્યાએ સપ્ટેમ્બર માસમાં જાહેર કરવામાં આવતા હતા. જે વધુ ચૂકવેલા નાણાને ઇન્કમટેક્સ વિભાગે નફો ગણી લઇ જેમાંથી ૩૦ ટકા રકમ ટેક્સના ભાગરૃપે જમા કરાવવા નોટીસ આપવાની શરૃ કરી હતી. દરમિયાન ગત વર્ષે ગુજરાત રાજ્ય ખાંડ ઉદ્યોગ સંઘ દ્વારા માર્ચ માસમાં શેરડીના આખરી ભાવો નક્કી કરવાનો નિર્ણય લેવામાં આવતાં તમામ સહકારી શુગર ફેકટરીના સંચાલકોએ બોર્ડ મીટીંગ કરી તા.૩૧ માર્ચ પહેલાં શેરડીના ભાવો જાહેર કરી દીધા હતા. જ્યારે વર્તમાન પિલાણ સીઝન અંગે ખાંડ ઉદ્યોગ સંઘ દ્વારા શેરડીના ભાવો જાહેર કરવા અંગે કોઇ નિર્ણય લેવામાં આવ્યો નથી. ઇન્કમટેક્સ વિભાગ દ્વારા ગત વર્ષે આપેલી નોટીસના તમામ શુગર ફેકટરીઓ દ્વારા જવાબો રજૂ કર્યા હતા. જે જવાબોને ઇન્કમટેક્સ વિભાગે માન્ય ન ગણીને વર્ષ ૨૦૧૦-૧૧ અને વર્ષ ૨૦૧૧-૧૨ના ટેક્સ ભરવા અંગે તમામ સહકારી શુગર ફેકટરીઓને નોટીસ આપવામાં આવી રહી છે. આના પગલે રજૂઆત કરવામાં આવતા હાલ પૂરતુ વસુલાત મુલતવી રાખવામાં આવી છે.